b'\n_START_ARTICLE_\nPresas f\xc3\xa1ciles\n_START_PARAGRAPH_\nPresas f\xc3\xa1ciles \xc3\xa9s un c\xc3\xb2mic del 2016 amb gui\xc3\xb3 i il\xc2\xb7lustracions de Miguelanxo Prado. Fou nominat al premi a la millor obra del Sal\xc3\xb3 Internacional del C\xc3\xb2mic de Barcelona de 2017.\n_START_SECTION_\nArgument\n_START_PARAGRAPH_\nEnmig d\'un desolat clima social en el qual els desnonaments i la corrupci\xc3\xb3 pol\xc3\xadtica estan a l\'ordre del dia i en el qual la devastadora crisi financera ha condemnat a l\'atur i a la mis\xc3\xa8ria a milers de persones, de cop un seguit de morts d\'alts directius i banquers aixequen la suspic\xc3\xa0cia de la inspectora de policia Tabares i el seu company Sotillo. _NEWLINE_Ambd\xc3\xb3s inicien una investigaci\xc3\xb3 alertats per la cadena de sospitosos esdeveniments en la qual els alts c\xc3\xa0rrecs han perdut la vida. Les v\xc3\xadctimes s\xc3\xb3n Jos\xc3\xa9 Manuel de la Villa, conseller d\'un banc, que ha sigut atropellat mortalment per un cotxe, i Joan Taboada, tamb\xc3\xa9 empleat d\'una entitat banc\xc3\xa0ria, que apareix mort per presumpte enverinament. Els inspectors segueixen de prop els esdeveniments i sorgeix el dilema moral de si es veuen confrontats amb un presumpte assass\xc3\xad en s\xc3\xa8rie o b\xc3\xa9 a un justicier social sorgit per venjar a les v\xc3\xadctimes del depredador i corrupte sistema.\n_START_SECTION_\nGestaci\xc3\xb3 del c\xc3\xb2mic\n_START_PARAGRAPH_\nDespr\xc3\xa9s d\'haver-se centrat en hist\xc3\xb2ries com Trazo de tiza o Ardal\xc3\xa9n, en els quals el misteri, la melancolia i la poesia en s\xc3\xb3n els protagonistes, Miguelanxo Prado tenia ganes de canviar de g\xc3\xa8nere, \xc2\xabcanviar de registre per divertir-me\xc2\xbb, tal com afirmava l\'autor. Al principi pretenia fer un c\xc3\xb2mic de tem\xc3\xa0tica policiaca per\xc3\xb2 finalment li va sortir un c\xc3\xb2mic de cr\xc3\xadtica social, influenciat per la prec\xc3\xa0ria situaci\xc3\xb3 social del pa\xc3\xads. _NEWLINE_Escoltant les not\xc3\xadcies a la r\xc3\xa0dio, Miguelanxo Prado va assabantar-se del su\xc3\xafcidi d\'una parella de jubilats que havien perdut tots els estalvis en participacions preferents. S\'havien llevat la vida en saber que serien desnonats del seu habitatge despr\xc3\xa9s d\'haver avalat amb el pis la hipoteca d\'un dels seus fills, que no havia pogut pagar quan va perdre el treball. Segons l\'autor, \xc2\xabVaig escoltar aix\xc3\xb2 i vaig pensar, aix\xc3\xb2 no pot estar passant al meu pa\xc3\xads i a partir d\'aqu\xc3\xad em vaig anar topant amb m\xc3\xa9s not\xc3\xadcies d\'aquesta mena, unes trag\xc3\xa8dies que no estaven tenint la visibilitat suficient als mitjans de comunicaci\xc3\xb3\xc2\xbb. Prado va desenvolupar aleshores una trama en la qual es mesclen corrupci\xc3\xb3, la impunitat de la banca, la venjan\xc3\xa7a i la impunitat d\'un sistema que aboca als m\xc3\xa9s inofensius a l\'abisme. De simple thriller va passar a voler reflectir el clima de \xc2\xabfrau social\xc2\xbb que es respira a aquesta Espanya regida per un sistema \xc2\xabsense pietat amb els m\xc3\xa9s d\xc3\xa8bils\xc2\xbb._NEWLINE_Segons Prado, el seu c\xc3\xb2mic \xc2\xab\xc3\xa9s una obra que neix de la r\xc3\xa0bia, del cabreig, per\xc3\xb2 despr\xc3\xa9s de dos anys de reflexi\xc3\xb3, m\'he adonat que com a societat hem tingut una deixadesa global, posant tot el pes a les urnes, com si poder votar cada quatre anys legitim\xc3\xa9s el que est\xc3\xa0 passant (...)\xc2\xbb._NEWLINE_Prado comentava que no podia ser que un expresident d\'un banc reb\xc3\xa9s una indemnitsaci\xc3\xb3 de 18 millions despr\xc3\xa9s d\'haver-lo portat a la ruina i afegia que \xc2\xab\xc3\xa9s indefensalbe i inadmisible que aquesta gent estigui disfrutant de quantitats milion\xc3\xa0ries i que el Banc d\'Espanya o la Comisi\xc3\xb3n Nacional del Mercado de Valores [...] mirin cap a un altre costat\xc2\xbb.\n_START_SECTION_\nPresas f\xc3\xa1ciles al Sal\xc3\xb3 del C\xc3\xb2mic de Barcelona\n_START_PARAGRAPH_\nEl c\xc3\xb2mic de Prado va formar part de l\'exposici\xc3\xb3 "Novel\xc2\xb7les gr\xc3\xa0fiques compromeses" del Sal\xc3\xb3 Internacional del C\xc3\xb2mic de Barcelona de 2017. La mostra va estar dedicada al c\xc3\xb2mic de den\xc3\xbancia social i va contenir obres sobre temes com els desnonaments, el moviment dels indignats, la corrupci\xc3\xb3, el racisme o la indig\xc3\xa8ncia.'